  Анжелика Тихонова корреспондент Удмуртиын чакламезлэсь 80 процентэзлы пиналъёслы пуэдлэсь прививка пуктэмын ини. Со сярысь Роспотребнадзорлэн элькунъя управлениезлэн пресс-службаез ивортэ. 11-тӥ шуркынмонлы Удмуртиын 527 сюрс 839 адями пуэдлэсь вакцинациез ортчиз. Со элькунын вань улӥсьёслэн 35 процетэз луэ. Мӧйыослы чакламлэсь 60 процентэзлы прививка пуктэмын Роспотребнадзорлэн управлениез ивортэмъя, 4-10 шуркынмонэ Удмуртиын паласькись лек вирус инфекциен (ОРВИ) 6 сюрс 722 адями черлаз (со пӧлысь 5 сюрс 82-ез – 14 аресозь нылпиос). Со эпидеми гожлэсь 30 процентлы улӥын луэ. Ижкарын кылем арня ӵоже эмъюртъёсы 3 сюрс 722 адями вазиськиз, соос пӧлысь 2 сюрс 799-эз – 14 аресозь пиналъёс Пуэдлэсь прививка пуктон Удмуртиын азьланьтӥське. Федерал коньдэт чотын сое пукто: нылпи садъёсы ветлӥсьёслы, 1-11 классъёсын дышетскисьёслы, студентъёслы, эм но дышетон юртъёсын, транспортын, коммунальной удысын ужасьёслы, «капчиен черланы быгатӥсь муртъёслы» но 60 ареслэсь мӧйыослы. Элькунэ вуэм вакцина грипплэн тужгес вӧлмем вирусъёсызлэсь уте. Кылем арын прививка пуктэмъёс пӧлын секытэн висисьёс пусъемын ӧвӧл. Росподтребнадзорлэн улосвылъя управлениез тодэ вайытэ, вакцинаци пуэдлэсь утиськыны тужгес умой амал луэ. Солэн пайдалыкез мукет эмъюмъёслэсь трослы бадӟымгес. Тегъёс: Ижкар Роспотребнадзор Удмуртия Тазалык тазалыкезутён  